Egpaar, vriendin vas oor tenderbedrog van R70 miljoenArgieffoto Brig. Hangwani Mulaudzi, woordvoerder van die Valke, het gesê Paul Hatting (42), Simoney Ulanda Hatting en Esmeralda Plato is al drie op borgtog van R50 000 vrygelaat. Hulle sal op 17 Maart weer in die hof verskyn. Paul, ŉ administrateur by die Stad Kaapstad, dien op die stad se raad wat tenders aan maatskappye toestaan, het Mulaudzi gesê. “Hy het na bewering van 2008 tot 2014 tenders aan sy eie maatskappy, sy vrou se maatskappy en ŉ maatskappy wat aan sy vriendin behoort toegestaan. Die totale waarde van die geld wat die drie ontvang het, is R70 miljoen,” het hy gesê. Die drie maatskappye, Cosmic Gold 532, Cosmic Gold 517 en TTANIC Trading, het tenders ontvang om skoonmaakmiddels en vullissakke aan die stad te verskaf. Die tenders was almal tussen R900 000 en R45 miljoen werd. Die Valke het in 2014 van die beweerde bedrog bewus geraak en ŉ diepgaande ondersoek van stapel gestuur, waarna die drie in hegtenis geneem is. “Ek het reeds op my eerste dag in hierdie kantoor gesê bedrog sal nie geduld word nie,” het lt.genl. Mthandazo Ntlemeza, nasionale hoof van die Valke, gesê. “Korrupsie is ŉ siekte wat uit ons midde verwyder moet word omdat dit ons mense ontneem van dít wat hulle regmatig van die regering verwag.”